过谈家庄始有杏花时距谷雨仅七日
才卖餦餭餐酪粥，江南花信纷相续。绯桃素李无数开，社鼓鼕鼕酒新熟。燕齐之间春最迟，若挍月令斯失时。箧中裌衣空复在，至今犹著羔羊皮。凫翁鸭子绕沙紫，啼鵊流莺不到耳。清明已过谷雨来，甫见杏花初放蕊。安得归帆乘便风，故乡节物儿女同。豆筴离离眠地绿，樱桃累累压枝红。
主题：思乡
情感：哀伤、失意、孤独、想家